GUÈRRA-E-PATZ-III-WEB	E eth comde Rastopchin, que ja avergonhaue as fugitius, ja evacuaue dera ciutat totes es oficines publiques, ja repartie entre era racalha d’embriags armes inservibles, ja hège gèsser en processon es imatges sagrades, ja enebie ath metropolitan Agustin que treiguesse es reliquies e icònes, ja requisaue toti es cars pasticulars que i auie en Moscòu, pr’amor d’amiar sus 136 cars eth glòb fabricat per Leppich, tanlèu insinuaue qu’ahlamarie era ciutat, en tot condar se com calèc huec ena sua pròpia casa, coma escriuie ua declaracion entàs francesi pr’amor de repotegar-les solemnaments eth sacatge d’un ospici, coma s’atribuie tota era glòria der incendi de Moscòu, o lo remie, en tot ordenar ath pòble qu’agarrèsse a toti es espions e les amièsse ena sua preséncia, o ben repotegaue ath pòble per hè’c; tanlèu expulsaue a toti es francesi de Moscòu e deishaue ena ciutat ara senhora Aubert- Chalmet, qu’ère eth centre de tota era colonia francesa dera capitau, coma sense cap de motiu ordenaue detier e deportar ath vielh e venerable cap de Corrèus Kliucharov; o ben amassaue ath pòble entà vier a lutar en Tri Gori contra es francesi e, entà desliurar-se d’aguest madeish pòble, lo lançaue coma presa entà un òme, tant qu’eth hugie pera pòrta de servici; asseguraue ath delà qu’eth non suberviuerie ath malastre de Moscòu e escriuie enes albums versi francesi sus era sa participacion ena entrepresa.